'IdentiCAT' serà la primera identitat digital a escala europea impulsada des de l'àmbit públic que serà autogestionada pel ciutadà amb la voluntat d'esdevenir un estàndard d'ús a Catalunya. el ciutadà serà qui governarà les seves dades d'identitat en qualsevol relació digital tant en l'àmbit públic com privat.
El Govern de Catalunya ha presentat avui el projecte ' IdentiCAT'.
Es tracta d'un nou model d' identitat digital: descentralitzada i autosobirana,
basada en tecnologia DLT (Distributed Ledger Technology), tecnologia sobre la qual s'implementen solucions blockchain.
Catalunya es convertirà així en el primer país a dotar-se d'una identitat digital descentralitzada en què el ciutadà/ciutadana serà el propietari, gestor i custodi exclusiu de la seva identitat en qualsevol activitat personal de relació digital, ja sigui amb el sector públic o amb el privat.
El projecte s'empara en les competències de la Generalitat en matèria d'administració electrònica i s'alinea amb el reglament eIDAS aprovat per la Unió Europea el 2014, relatiu a la identificació digital i els serveis de confiança per a les transaccions electròniques.
Aquest reglament té com a objectiu principal garantir el reconeixement mutu i acceptació de la identificació electrònica entre els països de la UE i proporcionar el marc legal per al seu ús en altres estats membres.
Així, IdentiCAT podrà utilitzar-se per accedir a serveis online o gestionar transaccions electròniques a qualsevol Estat membre de la UE.
IdentiCAT pretén convertir-se en la primera identitat digital a nivell europeu que, impulsada des d'un àmbit públic, serà autogestionada pel mateix ciutadà amb total garantia jurídica i validesa per operar amb l'administració pública, però també amb el món privat, garantint de forma plena el compliment de la normativa de protecció de dades de caràcter personal.
El projecte l'han presentat avui el president de la Generalitat de Catalunya, Quim Torra, i el conseller de Polítiques Digitals i Administració Pública, Jordi Puigneró.
El cap del Govern ha afirmat que "Catalunya és una societat emprenedora que viu atenta a les novetats i innovacions digitals amb un objectiu de posar les persones al centre de les seves polítiques, també les polítiques digitals".
I en aquest sentit, ha dit, IdentiCAT "és una millora molt clara per al ciutadà", ja que "donarà un accés directe i segur als ciutadans per a serveis, iniciatives i prestacions".
Per la seva banda, el conseller assegurat que la posada en marxa del projecte respon a un dels objectius i eixos d'acció prioritaris del Departament, com és " capacitar i apoderar digitalment la ciutadania catalana perquè es pugui desenvolupar amb plena confiança i seguretat en la societat digital del segle XXI".
Per al conseller Puigneró, " és l'hora de fer realitat el cinquè poder: l'apoderament ciutadà", tal com es recull en el Pla de Govern de la XII Legislatura amb l'objectiu de millorar la governança, impulsant "una ciutadania digital plena: apoderada, capacitada i protegida".
Una Self Sovereign Identity (SSI - identitat digital autosobirana) permet, en el món digital, accedir, amb seguretat i privacitat, a serveis online tant públics com privats amb una diferència clau: si fins ara les ID les custodiaven i governaven els ens públics, ara, en el cas de Catalunya amb IdentiCAT, ho faran els mateixos ciutadans i ciutadanes.
La ciutadania serà qui custodia i gestiona, de manera autònoma, les seves dades d'identitat personal i activitat.
El ciutadà, a través d'un programari específic (en el seu mòbil o dispositiu informàtic que es determini) podrà generar i gestionar la seva pròpia identitat, amb total validesa jurídica i privacitat.
Això suposa un canvi de paradigma respecte als models d'identitat digital existents fins ara, ja que l'administració passa a tenir només un rol de validador de la tecnologia, i la ciutadania passa a ser l'emissora i gestora de les seva pròpia identitat.
El paper de la Generalitat serà el de validador segur de la Identitat Digital autosobirana proporcionant eines i un marc fiable, legal i resilient per a la ciutadania i les empreses públiques i privades.
Així, en qualsevol relació digital, el ciutadà podrà demostrar qualsevol atribut requerit de la seva identitat mantenint en tot moment la privacitat sobre la resta de dades contingudes en la seva ID.
Amb la ID autosobirana, per exemple, serà possible demostrar que ets major d'edat sense haver de facilitar ni la data ni el lloc de naixement.
Un país referent en apoderament ciutadà
Catalunya disposa de les condicions necessàries per esdevenir pionera i referent en innovació digital en l'àmbit de l'apoderament ciutadà: disposem d'un sector TIC fort amb prop de 16.000 empreses; un ecosistema d'innovació potent format per universitats i centres de recerca; un posicionament excel·lent com a capital mundial del mòbil i hub tecnològic del sud d'Europa; i la decidida aposta del Govern per les tecnologies digitals avançades (5G, blockchain, intel·ligència artificial...) com a motors de transformació de l'administració, la societat i l'economia del país.
Les tecnologies de registre distribuït (Distributed Ledger Technology) proporcionen en la seva pròpia arquitectura una capa de seguretat, immutabilitat, resiliència, inalterabilitat que les fa idònies per aplicar-les al desenvolupament de la Identitat Digital autosobirana.
El projecte IdentiCAT s'emmarca en l'Estratègia Blockchain de Catalunya aprovada pel Govern el passat 18 de juny per impulsar-ne el seu ús en el si de l'Administració i de la societat.
La iniciativa arrenca aquest mes amb la licitació de la base tecnològica del projecte, que inclou:
En una segona fase, el projecte comportarà el desplegament i difusió de iDENTIcat entre la ciutadania, les administracions públiques catalanes i les empreses per tal que esdevingui un estàndard d'ús a Catalunya.
La Generalitat actuarà només de validador proporcionant les eines i un marc legal i segur, però en cap cas tindrà la custòdia de les dades